**Cwrs Uwch – Uned Gyfoes (Mis Mawrth 2021):**

**Casgliadau Celf**

Nod y wers:

* Cyflwyno gwybodaeth am rai o gasgliadau celf Cymru;
* Trafod casgliadau, artistiaid a gweithiau celf;
* Dysgu geirfa ac idiomau newydd.

Mae gan Gymru gyfoeth o weithiau celf mewn casgliadau bach a mawr ar hyd a lled y wlad. Dydyn ni ddim yn cael mynd i orielau celf ar hyn o bryd, ond mae’n bosib gweld rhai o’r gweithiau celf ar-lein. Bwriad yr uned hon ydy rhoi blas ar ambell ddarn sydd yn ein horielau a chyfle i sgwrsio am y darnau, yr artistiaid ac am gasgliadau celf. Gobeithio bydd y dysgwyr yn cael blas ac eisiau mynd i oriel gelf pan fydd cyfyngiadau COVID-19 yn cael eu codi.

1. **Cyflwyniad ac ymarfer trefnolion**

Wedi cyflwyno’r uned a mynd dros yr eirfa, ewch dros y ffurfiau a ddefnyddir wrth rifo canrifoedd a gofynnwch i barau o ddysgwyr roi’r rhai sydd yn yr uned mewn geiriau. Dyma’r atebion:

20fed ganrif - yr ugeinfed ganrif 16eg ganrif – yr unfed ganrif ar bymtheg

19eg ganrif – y bedwaredd ganrif ar bymtheg 15fed ganrif – y bymthegfed ganrif

18fed ganrif – y ddeunawfed ganrif 13eg ganrif – y drydedd ganrif ar ddeg

17eg ganrif – yr ail ganrif ar bymtheg 21ain ganrif – yr unfed ganrif ar hugain

1. **Ym mha ganrif cafodd y llun ei beintio?**

Dangoswch y sleidiau Powerpoint, gan ofyn i’r dysgwyr ateb y cwestiwn cyn symud ymlaen i’r sleid nesaf bob tro. Gallwch ofyn iddynt ddefnyddio’r ffurf ‘Cafodd y llun ei beintio yn y....’. Gofynnwch i ddau neu dri o’r dysgwyr am eu barn bob tro cyn dangos yr ateb.

1. **Darllen a siarad - Casgliad Celf yr Amgueddfa Genedlaethol**

Cyflwynwch y darn darllen – gallech ofyn i barau ddarllen trwyddo bob yn ail frawddeg neu roi paragraff yr un i bob dysgwr a’u gosod mewn grwpiau o dri i ddarllen eu paragraffau i’w gilydd. Wedi i bawb ddarllen y darn, gofynnwch iddynt drafod y cwestiynau cyn cael pawb yn ôl at ei gilydd i fynd dros yr atebion. Dyma’r atebion disgwyliedig:

1. Beth oedd y berthynas neu’r cysylltiad rhwng y canlynol:

|  |  |
| --- | --- |
| Gwendoline a Margaret Davies | Dwy chwaer |
| Monet, van Gogh, Cézanne a Renoir | Pob un yn aelod o fudiad yr Argraffiadwyr/Ôl-argraffiadwyr |
| Auguste Rodin a Gwen John | Cariadon am gyfnod |
| Gwen ac Augustus John | Brawd a chwaer |
| Oriel Gelf Deffett Francis Art ac Amgueddfa Cymru | Prynodd yr Amgueddfa Genedlaethol un o ddarluniau Gwen John o’r Oriel am £20 |
| Gwen ac Edwin John | Roedd Gwen yn nain/fam-gu i Edwin |

1. Beth oedd wedi costio:

£20 - *Merch mewn Ffrog Las* gan Gwen John

£5,000 - *La Parisienne* gan Renoir

£2,000 - *Glaw – Auvers* gan van Gogh

**Siarad**

Cyflwynwch y cwestiynau sy’n trafod yr artistiaid, orielau’r Amgueddfa Genedlaethol ac ymweld ag orielau. Wedi cyflwyno’r cwestiynau, rhannwch y dosbarth yn grwpiau bach i holi ei gilydd. Wedi iddynt gael cyfle i drafod, dewch â’r dosbarth yn ôl at ei gilydd a gofynnwch am unrhyw wybodaeth ddiddorol a gododd yn nhrafodaethau’r grwpiau.

1. **Gwrando a siarad – Post Prynhawn**

(Mae’r clip ar gael tan 5ed Ebrill, yma: <https://www.bbc.co.uk/sounds/play/m000sscw> (42:32 - 45:40) ond disgwylir y bydd ffeil sain ar gael yn fuan.)

1. Cyn gwrando ar y darn, cyflwynwch yr ymadrodd “Pan fydd y cyfyngiadau clo yn codi...” a gofynnwch i’r dysgwyr drafod beth maen nhw’n edrych ymlaen at ei wneud ‘pan fydd y cyfyngiadau clo yn codi’ mewn parau neu grwpiau bach. Gofynnwch i bob grŵp adrodd yn ôl gyda’r cynigion mwyaf difyr.
2. Gofynnwch i’r dysgwyr ganfod cyfystyron i’r geiriau sydd yn yr uned o blith y dewisiadau canlynol. Mae modd cyflwyno’r ymarfer hwn fel pôl ar Zoom, neu ddefnyddio Powerpoint neu Kahoot.

rŵan – crwn, **nawr**, gwan, roeddwn

yn meddiant – ar, wrth, ger, **gan**

congl – cneuen, **cornel**, pen, stryd

pres – **arian**, gwthio, papur, siop

medru – gweithio, malu, **gallu**, methu

ocsiwnïar – clocsiwr, **arwerthwr**, prynwr, asiant

mewn oed – **yn hen**, yn ifanc, yn blentyn, wedi marw

llygadau – llygod, llechi, **llygaid**, llongau

(dywedwch mai “llgada” fyddwch chi’n ei glywed)

sbario – **arbed**, gwastraffu, taflu, ailgylchu

1. Gofynnwch i’r dysgwyr wrando am yr enwau lleoedd a phobl cyn i chi chwarae’r darn am y tro cyntaf. Chwaraewch y darn eto os oes angen cyn gofyn i barau neu grwpiau bach drafod y cwestiynau. Dewch â phawb yn ôl at ei gilydd i fynd dros yr atebion:

Sut mae’r rhain yn rhan o stori’r darn celf sy’n cael ei drafod?

|  |  |
| --- | --- |
| Kyffin Williams | Yr arlunydd a beintiodd y llun(iau). |
| Llangefni | Lleoliad Oriel Môn |
| Mrs Stanley | Gwrthrych y darlun/yr un a eisteddodd ar gyfer y darlun |
| Biwmares | Ble roedd Mrs Stanley a’i theulu yn byw |
| Y Bulkeley | Roedd siop gigydd teulu Mrs Stanley ar y gornel gyferbyn â’r Bulkeley (gwesty) |
| y V&A | Rhoddon nhw gymorth ariannol tuag at brynu’r llun. |
| Llan Ffestiniog | Mae tirlun o Lan Ffestiniog ar gefn y portread o Mrs Stanley |

1. Sut mae Ian yn gwybod bod y gwerthwr wedi bod yn ‘rhesymol dros ben’?

Am ai fod wedi gwerthu am bris rhatach nag awgrym yr arwerthwr/ocsiwnïar lleol.

1. Ym mha ffordd newidiodd Kyffin Williams ei ddull o beintio yn ddiweddarach yn ei yrfa?

Newidiodd o ddefnyddio brws i ddefnyddio cyllell baled

1. Sut mae Ian yn dweud bod Mrs Stanley wedi cael ei geni tua’r 1870au?

Oedd hi ’di cael ei geni yn mil wyth saith rwbath (ella cynt)

1. Sut mae hanes llawn y llun ar gael i ni?

Am fod Kyffin Williams wedi ysgrifennu hanes ei beintio yn ei hunangofiant cyntaf.

1. Sut bydd y darn celf yn cael ei arddangos yn Oriel Môn yn y pen draw?

Mewn cas gwydr fel bod modd gweld y ddau lun.

Mae modd i chi ddangos y llun o Mrs Stanley (a Llan Ffestiniog) o wefan Cyngor Ynys Môn - <https://www.ynysmon.gov.uk/cy/newyddion/newyddion/ychwanegu-darn-celf-newydd-i-gasgliad-kyffin-williams-yn-oriel-mon>

Gallech chi drafod a yw’n debyg i’r llun sydd wedi dod i feddwl y dysgwyr wrth wrando a thrafod.

**Siarad**

Ymlaen llaw, neu ar gyfer y wers nesaf, cyfeiriwch y dysgwyr at wefannau casgliadau celf yr Amgueddfa Genedlaethol ac Oriel Môn a gofyn iddynt ddewis darn o gelf o un o’r casgliadau i’w ddisgrifio a’i drafod yn y wers nesaf. Neu mae croeso iddynt ddewis o unrhyw gasgliad arall, wrth gwrs. Mae’r ddolen i gasgliad yr Amgueddfa Genedlaethol yn mynd at daith rithiol o amgylch yr adeilad. Os ydych chi eisiau dangos rhan o’r casgliad yn y dosbarth ymlaen llaw, awgrymir eich bod yn mynd i Oriel 16 lle mae gwaith yr Argraffiadwyr.

Yn y wers ganlynol, gallwch rannu’r dosbarth yn grwpiau bach i gyflwyno’r gweithiau i’w gilydd a thrafod, neu mewn dosbarth bach, gallwch wneud hyn fel dosbarth cyfan.

**Atodiad 1 – Trawsgrifiad o sgwrs Dylan Jones ac Ian Jones**

**Pan fydd y cyfyngiadau clo yn codi**, yna mi fydd pobl yn gallu gweld darn celf wedi cael’i ychwanegu i gasgliad Kyffin Williams yn Oriel Môn, Llangefni. Mi glywn ni fwy **rŵan** gan Reolwr Casgliadau ac Adeilad yr oriel, Ian Jones.

Mae’r llun ’ma wedi bod **yn meddiant** teulu’r eisteddwr ers blynyddoedd maith. Portread o ledi o’r enw Mrs Stanley o Biwmares – teulu’r cigydd oedd yn byw **ar y gongol** gyferbyn â’r Bulkeley. Wedyn oedd Kyffin wedi’i beintio fo yn mil naw pump tri, ond oedd o **yn meddiant** y teulu tan yn weddol ddiweddar a, beth bynnag, fuon ni digon ffodus i gael **pres** gan yr Art Fund a hefyd y V&A Purchase Grant Fund i gael **pres** tuag at brynu’r llun ’ma. Felly ma hynna ’di sicrhau bod ni yn **medru’i gael o** i’r casgliad.

Ga i ofyn faint dach chi ’di’i dalu amdano fo?

Oedd y gŵr oedd yn ei werthu fo yn rhesymol dros ben a mi aeth o yn llawer is na’r awgrymiad oedd o ’di’i gael wrth yr **ocsiwnïar** lleol, oedd o i gael am deuddeg mil. Ma’n broses reit ffurfiol i fynd at y bobol ’ma, dach chi’n gorfod ticio bob un bocs fel petai, a wedyn maen nhw’n rhoi gwybod i chi bo chi’n llwyddiannus a wedyn dach chi’n mynd iddi i trefnu i neud y pryniad.

Disgrifiwch y llun o Mrs Stanley.

Ia, portread, gath o’i beintio gyda brwsh, i gymharu â gwaith mwy diweddar Kyffin lle oedd o’n iwsio’r gyllell paled. Ma hi’n ista yn ei gadair, ma hi’n naw deg dau pan gath y llun ei beintio, felly oedd hi ’di cael ei geni **yn mil wyth saith rwbath**, ella cynt. Dach chi’n gwybod, ma hi **mewn oed** a ma hi’n ista yna, ma hi bron â cysgu a dach chi’m yn gweld ei **llygada** hi, mond y sbectol mawr ‘ma, a ma’i chroen hi’n ola, ma’i gwallt hi’n ola, ma hi mewn cadair mawr gwyrdd. Dw i wrth fy modd efo cyfansoddiad y llun – mae o’n llawn cymeriad a be sy’n bwysig i ni ydy bod Kyffin wedi sgwennu am y llun yn ei lyfr *Across the Straits*, ei **hunangofiant** cynta, nath o sgwennu yn mil naw saith pedwar. Felly, ma ’na gofnod da o’r llun a ma’r *provenance* yn wych, dach chi’n gwybod, mynd yn dôl i’r cychwyn un felly.

Ia, A Kyffin wedi defnyddio’r cynfas o’r blaen, oedd?

Wel, digwydd bod, ma ’na lun ar ei gefn o, oes – tirlun o Llan Ffestiniog, wedyn ma hwnnw’n ddifyr iawn.

Dach chi ’di cael **dau am bris un** ’lly.

Mewn un ffor, ia, ia. Ac oedd o’n un peth yn y cais grant, o’n ni’n deud bo ni am... dim y tro cynta ’ma dan ni’n ddangos o, ond pan fyddwn ni’n dangos o eto, nawn ni roid o mewn cas gwydr fel bod pobol yn **medru** gweld y ddwy ochr. Wedyn, oedd o’n rwbath oedd Kyffin yn ei neud dach chi’n gwbod yn y dyddia cynnar, **sbario** prynu canfas newydd, oedd o jest troi o drosodd felly.

Ia, oherwydd oedd o yn dipyn iau adeg hynny yn y pumpdegau, chwarae teg. Wel, diolch yn fawr am y sgwrs a pan fydd Oriel Môn yn ailagor, Ian, mi fydd Mrs Stanley yn barod i groesawu’r ymwelwyr.

Bydd siŵr.